钦定古今图书集成/明伦汇编/官常典/第272卷 > 杨云翼
## 钦定古今图书集成/明伦汇编/官常典/第272卷 > 杨云翼

按《金史》本传：“云翼字之美，其先赞皇檀山人。六代祖
忠客平定之乐平县，遂家焉。曾祖青，祖郁，考桓，皆赠
官于朝。云翼天资颖悟，初学语，辄画地作字，日诵数
千言。登明昌五年进士第一，词赋亦中乙科，特授承
务郎，应奉翰林文字。承安四年，出为陕西东路兵马
都总管判官。泰和元年，召为太学博士，迁太常寺丞”，
兼翰林修撰。七年，签上京、东京等路按察司事。因召
见，章宗咨以当世之务，称旨。大安元年，翰林承旨张
行简荐其材，且精术数，召授提点司天台，兼翰林修
撰，俄兼礼部郎中。崇庆元年，以病归。贞祐二年，有司
上《官簿》，宣宗阅之，记其姓名，起授前职，兼吏部郎中。
三年，转礼部侍郎，兼提点司天台。四年，大元及西夏
兵入鄜延，潼关失守，朝议以兵部尚书蒲察阿里不
孙为副元帅以御之。云翼言其人言浮于实，必误大
事。不听，后果败。兴定元年六月，迁翰林侍讲学士，兼
修国史，知集贤院事，兼前职，诏曰：“官制入三品者例
外除，以卿遇事敢言，议论忠谠，故特留之。”时右丞相
高琪当国，人有请榷油者，高琪主之甚力。诏集百官
议，户部尚书高夔等二十六人同声曰“可”，云翼独与
赵秉文、时戬等数人以为不可，议遂格。高琪后以事
谴之，云翼不恤也。二年，拜礼部尚书，兼职如故。三年，
筑京师子城，役兵数万。夏秋之交，病者相籍。云翼提
举医药，躬自调护，多所全济。四年，改吏部尚书。凡军
兴以来入粟补官以战功迁授者，事定之后，有司苛
为程式，或小有不合，辄罢去。云翼奏曰：“赏罚国之大
信，此軰宜从宽录，以劝将来。”是年九月，上召云翼及
户部尚书夔、翰林学士秉文于内殿，皆赐坐，问以讲
和之策。或以力战为言，上俯首不乐。云翼徐以《孟子》
事大事小之说解之，且曰：“今日奚计哉？使生灵息肩，
则社稷之福也。”上色乃和。十一月，改御史中丞宗室
承立权参知政事，行尚书省事于京兆。大臣言其不
法，诏云翼就鞫之。狱成，廷奏曰：“承立所坐皆细事，不
足问。向大兵掠平凉以西，数州皆破，承立坐拥彊兵，
瞻望不进。鄜延帅臣完颜合达以孤城当兵冲，屡立
战绩，其功如此，而承立之罪如彼。愿陛下明其功罪
以诛赏之，则天下知所劝惩矣。自馀小失，何足追咎！”
承立由是免官，合达遂掌机务。哀宗即位，首命云翼
摄太常卿，寻拜翰林学士。正大三年二月，复为礼部
尚书，兼侍读。诏集百官议省费，云翼曰：“省费事小，户
部、司农足以办之。枢密专制军政，蔑视《尚书》。尚书出
政之地，政无大小，皆当总领。今军旅大事，社稷系焉，
宰相乃不得与闻，欲使利病两不相蔽，得乎？”上嘉纳
之。明年，设益政院，云翼为选首，每召见，赐坐而不名。
时讲《尚书》，云翼言：“帝王之学，不必如经生分章析句，
但知为国大纲足矣。”因举“任贤去邪，与治同道，与乱
同事，有言逆于汝心，有言逊于汝志”等数条，一皆本
于正心诚意，敷绎详明，上听忘倦。寻进《龟鉴万年录》
《圣学》《圣孝》之类凡二十篇。当时朝士廷议之际，多不
尽言，顾望依违，寖以成俗。一日经筵毕，因言：“人臣有
事君之礼，有事君之义。礼不敢齿君之路，马蹴其刍
者有罚。入君门则趋，见君之几杖则起。君命召，不俟
驾而行；受命不宿于家。是皆事君之礼，人臣所当尽
者也。然国家之利害，生民之休戚，一一陈之，则向所
谓礼者，特虚器耳。君曰可，而有否者替其否，君曰否，
而有可者献其可。言有不从，虽引裾折槛，断鞅轫轮，
有不恤焉者。当是时也，姑徇事君之虚礼，而不知事
君之大义，国家何赖焉？”上变色曰：“非卿，朕不闻此言。”
云翼尝患风痹，至是稍愈。上亲问愈之之方，对曰：“但
治心耳。心和则邪气不干，治国亦然。人君先正其心，
则朝廷百官莫不一于正矣。”上矍然，知其为医谏也。
夏人既通好，遣其徽猷阁学士李弁来议互市，往返
不能决，朝廷以云翼往，议乃定。五年，卒，年五十有九，
谥文献。云翼天性雅重，自律甚严，其待人则宽，与人
交分一定，死生祸福不少变，其于国家之事，知无不
言。贞祐中，主兵者不能外御，而欲取偿于宋，故频岁
南伐，有言之者，不谓之与宋为地，则疑与之有谋，至
于宰执，他事无不言者，独南伐则一语不敢及。云翼
乃建言曰：“国家之虑，不在于未得淮南之前，而在于
既得淮南之后。盖淮南平，则江之北尽为战地，进而
争利于舟楫之间，恐劲弓良马有不得骋者矣。彼若
扼江为屯，潜师于淮以断饟道，或决水以潴淮南之
地，则我军何以善其后乎？”及时全倡议南伐，宣宗以
问朝臣，云翼曰：“朝臣率皆谀辞，天下有治有乱，国势
有弱有彊。今但言治而不言乱，言彊而不言弱，言胜
而不言负，此议论所”以偏也，臣请两言之。夫将有事
于宋者，非贪其土地也，第恐西北有警，而南又缀之，

利犹未可必。然彼江之南，其地尚广，虽无淮南，岂不
能集数万之众，伺我有警而出师耶？战而胜，且如此；
如不“胜，害将若何？且我以骑当彼之步，理宜万全，臣
犹恐其有不敢恃者，盖今之事势，与泰和不同。泰和
以冬征，今我以夏征，此天时之不同也。冬则水涸而
陆多，夏则水潦而涂淖，此地利之不同也。泰和举天
下全力，驱糺军以为前锋，今能之乎？此人事之不同
也。”议者徒见泰和之易，而不知今日之难，“请以夏人
观之。向日弓箭之手在西边者，一遇敌则搏而战，袒
而射，彼已奔北之不暇。今乃陷吾城而虏守臣，败吾
军而禽主将，曩则畏我如彼，今则侮我如此。夫以夏
人既非前日，奈何以宋人独如前日哉！愿陛下思其
胜之之利，又思败之之害，无悦甘言，无贻后悔。”章奏
不报。时全果大败于淮上，一军全没。宣宗责诸将曰：
“当使我何面目见杨云翼耶！”河朔民十有一人为游
骑所迫，泅河而南，有司论罪当死。云翼曰：“法所重，私
渡者，防奸伪也。今平民为兵所迫，奔入于河，为逭死
之计耳。今使不死于敌，而死于法，后唯从敌而已。”宣
宗悟，尽释之。哀宗以河南旱，诏遣官理冤狱，而不及
陕西。云翼言：“天地人通为一体，今人一支受病，则四
体为之不宁，岂可专治受病之处而置其馀哉？”朝廷
是之。司天有以《太乙新历》上进者，尚书省檄云翼参
订，摘其不合者二十馀条，历家称焉。所著文集若干
卷，《校大金礼仪》若干卷，《续通鉴》若干卷，《周礼辨》一篇，
《左氏庄列赋》各一篇，《五星聚井辨》一篇，《县象赋》一篇、
《勾段机要象数杂说》等著。藏于家。